Tispiċċa mhedded biex taċċessa l-informazzjoni tiegħek stess
L-internet huwa lussu li kważi kważi sirna ma ngħaddux mingħajru. Komdu mmens u jekk tużah b'mod għaqli jagħmlilna ħajjitna ferm aktar faċli. Minkejja dan, mhux kulma hemm onlajn huwa tajjeb. Jekk dak li jkun ma joqgħodx b'seba' għajnejn jaf tispiċċa vittma tad-dinja virtwali daqs tazz'ilma. Fost l-attakki diġitali ewlenin, l-hekk imsejjaħ ransomware . F'filmat maħdum minn Cyber Security Malta fi ħdan l-Aġenzija tal-Gvern għat-Teknoloġija tal-Informatika, il-MITA, ġie spjegat li r- ransomware huwa tip ta' malware li kapaċi jieħu r-riedni tal-informazzjoni tiegħek b'tali mod li ma tkunx tista' taċċessaha. Fi ftit kliem, fit-tali ċirkostanza spiss jitla' messaġġ fuq l-i screen ta' dak li jkun li jgħarraf lill-persuna li biex terġa' taċċessa l-informazzjoni tagħha stess trid tħallas f'forma ta' crypto . Cyber Security Malta saħqet li f'każijiet bħal dawn dak li jkun m'għandu qatt iħallas għax b'hekk tkun qed tgħaddi flusek lill-kriminali kif ukoll ma hemm l-ebda garanzija li se tingħata aċċess għall-informazzjoni tiegħek. Intqal, li persuna għandha tipprevedi ransomware billi: Tagħmel backup tal-informazzjoni ta' spiss u offline , bħal fuq xi hard disk esterna. Toqgħod attent minn fejn tniżżel files għal fuq id- device tiegħek. Tipproteġi l-komputer b' antivirus u b' firewall . Qis li dawn ikunu mixgħulin, li jkollhom liċenzji ġenwini u li jiġu aġġornati b'mod regolari.